Η **Γιασεμίν Αντάρ** (τουρκ: *Yasemin Adar*, Μπαλικεσίρ, Τουρκία, 6 Δεκεμβρίου 1991) είναι Τουρκάλα αθλήτρια της ελευθέρας πάλης. Έχει αναδειχτεί μια φορά παγκόσμια πρωταθλήτρια (2017), καθώς και τέσσερις συνεχόμενες φορές πρωταθλήτρια Ευρώπης (από το 2016 μέχρι το 2019) στην κατηγορία των 75 και 76 κιλών.

Βιογραφία
---------

Η Αντάρ γεννήθηκε το 1991 στο Μπαλικεσίρ της ομώνυμης επαρχίας της δυτικής Τουρκίας. Σπούδασε φυσική αγωγή και αθλητισμό στο πανεπιστήμιο της γενέτειράς της και εργάζεται ως δασκάλα στη Νίγδη της Καππαδοκίας. Ξεκίνησε την ενασχόλησή της με τον αθλητισμό ως σφαιροβόλος, ωστόσο αργότερα μεταπήδησε στην πάλη, μετά από έπειτα από προτροπή του προπονητή πάλης και πρώην πρωταθλητή στο αγώνισμα Αρσλάν Σεϊχανλί. Ανήκει στο έμψυχο δυναμικό του συλλόγου *Trakya Birlik SK* που εδρεύει στην Αδριανούπολη.

Καριέρα
-------

Το 2012 η Αντάρ κέρδισε την πρώτη θέση στο Μεσογειακό Πρωτάθλημα Πάλης στην κατηγορία των 72 κιλών και το 2013 συμμετείχε στην ίδια κατηγορία του Παγκοσμίου Πρωταθλήματος Πάλης που διεξήχθη Καναδά, όπου σημείωσε μια νίκη (άνευ αγώνος) και δύο ήττες, διεκδικώντας μέσω της διαδικασίας των ρεπεσάζ το χάλκινο μετάλλιο, χωρίς ωστόσο να πετύχει τον στόχο της. Το ίδιο έτος έλαβε μέρος χωρίς επιτυχία στο Ευρωπαϊκό Πρωτάθλημα Πάλης της Τιφλίδας και κατόπιν στο Παγκόσμιο Πρωτάθλημα της Βουδαπέστης, στο οποίο πραγματοποίησε τρεις νίκες και δύο ήττες, χάνοντας την τρίτη θέση από την Αμερικανίδα Αντελίν Γκρέι. Παράλληλα συμμετείχε και στους Μεσογειακούς Αγώνες που πραγματοποιήθηκαν στη Μερσίνη της Τουρκίας, κατακτώντας το χρυσό μετάλλιο στην κατηγορία των 72 κιλών.

Η Αντάρ στους Αγώνες Ισλαμικής Αλληλεγγύης.
Τα επόμενα χρόνια έλαβε μέρος σε διάφορες διοργανώσεις στην κατηγορία των 75 κιλών, χωρίς ωστόσο να καταφέρει να ανέβει στο βάθρο των νικητριών: το 2014 συμμετείχε στο Ευρωπαϊκό Πρωτάθλημα καταλαμβάνοντας την ένατη θέση, ενώ την ίδια θέση έλαβε και στο Παγκόσμιο της Τασκένδης όπου σημείωσε μια νίκη και δύο ήττες.

Ακολούθησαν το 2015 οι Ευρωπαϊκοί Αγώνες, όπου ηττήθηκε στον αγώνα για την τρίτη θέση από τη Μολδαβή Σβ. Σαένκο και το Παγκόσμιο Πρωτάθλημα των ΗΠΑ, κατά το οποίο αποκλείστηκε στην προημιτελική φάση.

Το 2016 σημείωσε 4 νίκες σε ισάριθμες αναμετρήσεις και κατέκτησε το χρυσό μετάλλιο στο Ευρωπαϊκό Πρωτάθλημα Πάλης της Ρίγα νικώντας στον τελικό τη Ρωσίδα Αλένα Στοροντούμπτσεβα. Την ίδια χρονιά πραγματοποίησε την παρθενική της εμφάνιση στους Ολυμπιακούς Αγώνες, όπου κατέλαβε την όγδοη θέση σε σύνολο 18 αθλητριών, καθώς μετά τη νίκη της επί της Ουκρανίδας Τσερκάσοβα ηττήθηκε από την - κατόπιν - χάλκινη ολυμπιονίκη Γιεκατερίνα Μπούκινα.

Τον αμέσως επόμενο χρόνο στο Νόβι Σαντ υπερασπίστηκε με επιτυχία τον τίτλο της απέναντι στη Ζανέτ Νέμεθ από την Ουγγαρία. Παράλληλα, αναδείχθηκε παγκόσμια πρωταθλήτρια στην κατηγορία των 75 κ. στους αγώνες που πραγματοποιήθηκαν στο Παρίσι, επικρατώντας στον τελικό με 5-4 της Λευκορωσίδας Βασιλίσσα Μαρζαλιούκ, αλλά και νικήτρια στους IV Αγώνες Ισλαμικής Αλληλεγγύης.

Το 2018 η Αντάρ κέρδισε ακόμη ένα Ευρωπαϊκό Πρωτάθλημα νικώντας στον τελικό την Μπούκινα, ενώ αναδείχτηκε δεύτερη στο Παγκόσμιο Πρωτάθλημα. Το 2019 κατέκτησε το τέταρτο συνεχόμενο χρυσό μετάλλιο σε Ευρωπαϊκό επικρατώντας της Αυστριακής Μαρτίνα Κούεντς, ενώ τον Φεβρουάριο του 2020 η Τουρκάλα αθλήτρια αναδείχτηκε δεύτερη στο Ευρωπαϊκό Πρωτάθλημα της Ρώμης, χάνοντας στον τελικό με 4-3 από την Μπούκινα.

Παραπομπές
----------

1. 1 2  olympics.com/tokyo-2020/olympic-games/en/results/wrestling/athlete-profile-n1382524-adar-yasemin.htm. Ανακτήθηκε στις 6  Αυγούστου 2021.
2. ↑  www.cumhuriyet.com.tr/haber/turkiye-tokyo-2020de-gunu-2-madalyayla-kapatti-1857398.
3. ↑  www.ntvspor.net/foto-galeri/tokyo-2020-de-madalya-kazanan-turk-sporcular-61100645e6842023543299d1/9.
4. 1 2  «Yasemin Adar». *sports-reference.com* (στα Αγγλικά). Sports Reference. Αρχειοθετήθηκε από το πρωτότυπο στις 2 Οκτωβρίου 2019. Ανακτήθηκε στις 28 Μαρτίου 2020.
5. 1 2  «Yasemin Adar'dan Tarihi Madalya». *balikesirspor.web.tr* (στα Τουρκικά). Balikesirspor. 10 Μαρτίου 2016. Αρχειοθετήθηκε από το πρωτότυπο στις 28 Μαρτίου 2020. Ανακτήθηκε στις 28 Μαρτίου 2020.
6. ↑  «Άρωμα... γυναίκας στο Μεσογειακό». *Gazzetta*. gazzetta.gr. 18 Μαΐου 2012. Ανακτήθηκε στις 28 Μαρτίου 2020.
7. ↑  *3rd Mediterranean Championship Senior 2012. 2012-05-18 - 2012-05-20 2012 Résultats - Results Lutte Féminine - Female-Wrestling*, Larisa, σελ. 20-21.
8. ↑  «17th Mediterranean Games - Wrestling». *aa.com.tr* (στα Αγγλικά). 26 Ιουνίου 2013. Ανακτήθηκε στις 28 Μαρτίου 2020.
9. ↑  «Turkey's Yasemin Adar wins gold in World Wrestling Championships in Paris». *dailysabah.com* (στα Αγγλικά). Daily Sabah. 23 Αυγούστου 2017. Ανακτήθηκε στις 17 Μαΐου 2018.
10. ↑  «Παγκόσμια Πρωταθλήτρια στα 75 κιλά η Γιασεμίν Αντάρ». *trt.net.tr*. TRT. 24 Αυγούστου 2018. Ανακτήθηκε στις 17 Μαΐου 2018.
11. ↑  Βότσης, Παναγιώτης (13 Απριλίου 2019). «Ευρωπαϊκό πρωτάθλημα πάλης: ουκρανική κυριαρχία στις γυναίκες». *sportsfeed.gr*. Sportsfeed. Ανακτήθηκε στις 28 Μαρτίου 2020.
12. ↑  Etchells, Daniel (13 Φεβρουαρίου 2020). «Bukina ends Adar's reign as Russia shine in women's events at European Wrestling Championships». *insidethegames.biz* (στα Αγγλικά). Inside The Games. Ανακτήθηκε στις 28 Μαρτίου 2020.